stanford-oval/wikipedia huggingface dataset:
יחידת דובדבן
היסטוריה > תקופת הסכמי אוסלו

היחידה קיבלה חיזוק משמעותי לאחר חתימת הסכמי אוסלו, שיצרו מציאות חדשה בה צה"ל לא יכול היה לשהות יותר במרכזי הערים הפלסטיניות והתהווה צורך בכוח איכותי בעל יכולת כניסה חשאית למרכזי אוכלוסייה. דובדבן נטלה על עצמה מידי השב"כ וצה"ל את המשימות המורכבות ביותר לאיתור מבוקשים ביהודה ושומרון, במיוחד אלו שהיה רצון להביאם לחקירה בישראל על מנת לחשוף מידע על מחבלים אחרים. בין היתר הרגו לוחמי היחידה את איאד בטאט ראש תשתית החמאס באזור חברון
.
ב־26 באוגוסט 2000 נקלעה היחידה למשבר חמור בעקבות תקלה מבצעית של ירי דו־צדדי (מצב בו לוחמים נפגעים מאש הכוח אליו הם שייכים). האירוע התרחש בעת מבצע סימפוניית החיים, שמטרתו הייתה מעצר המחבל מחמוד אבו הנוד, מי שהוגדר אז כמבוקש מספר 1 ביהודה ושומרון ופיקד על הזרוע הצבאית של גדודי עז א־דין אל־קסאם. במהלך המבצע, שהתקיים בכפר עסירה א־שמלייה, סברו צלפי היחידה בטעות שחמישה מחבריהם ששכבו על שני גגות באזור המבצע הם למעשה מחבלים וירו בהם. מהירי נהרגו סמ"ר רועי אבן־פילשטיינר, סמ"ר ניב יעקבי וסמ"ר לירון שרביט. לוחם נוסף א׳ נפצע אנושות וחולץ תחת האש על ידי חברו לצוות ר׳ שהיה עמו על הגג. על תפקודו במבצע היה מועמד ר׳ לצל״ש. אבו הנוד עצמו שרד את התקרית ופונה לבית חולים בשכם.
בעקבות הכשל המבצעי החמור הרמטכ"ל, שאול מופז, החליט לנהל את תחקיר האירוע בעצמו. מפקד היחידה מיקי אדלשטיין, יוצא יחידת שלדג, ביקש להתפטר מתפקידו, וכך גם מפקד אוגדת יהודה ושומרון, תת-אלוף שלמה אורן. בתחקיר נמצאו כשלים בהכשרת היחידה ובהכנות לפעולה, והומלץ להשעותה מפעילות מבצעית. הפרקליט הצבאי הראשי, תת-אלוף מנחם פינקלשטיין, החליט לא להעמיד לדין פלילי מפקדים וחיילים על מעורבותם בתאונה.
היסטוריה > באינתיפאדה השנייה ואחריה

בעקבות פריצת האינתיפאדה השנייה, כשלושה שבועות לאחר האסון, חזרה היחידה לפעילות מלאה. במהלך האינתיפאדה דובדבן חזרה להיות חוד החנית של צה"ל במאבק בטרור. צה"ל, שקיבל לפתע אישורים מדיניים לפעולות צבאיות, עשה שימוש נרחב ביכולותיה של דובדבן להרתיע מחבלים וארגוני טרור. ביצוע ההחלטה להחלפת מפקד היחידה עוכב, ודובדבן שכאמור חזרה לפעילות מלאה שמה את ידה על מאות מבוקשים ולוחמיה ביצעו סיכולים ממוקדים במבוקשים הגדולים ביו"ש. בינואר 2002 קיבלה היחידה תעודת הצטיינות מראש הממשלה, אריאל שרון, בשל תפקודה בלחימה בטרור.
באפריל 2001, הוחלף אדלשטיין בסגן־אלוף אייל וייס יוצא חטיבת הנח"ל אשר היה למפקדה הראשון של היחידה שהחל את שירותו הצבאי בתור לוחם חי"ר, שכן עד אליו פיקדו על היחידה יוצאי שייטת 13, סיירת מטכ"ל ושלדג. ב-15 בפברואר 2002, וייס נהרג לאחר שקרסה עליו חומה שפגע בה דחפור די־9 בזמן שהרס בית של מבוקש. בתחקיר שנערך לאחר האירוע נקבע כי לא היו ליקויים בפעולה.
לאחר מותו של וייס, פיקוד היחידה הועבר לנדב פדן, יוצא סיירת מטכ"ל, אשר לו הוצעה היחידה מלכתחילה ועקב סירובו הוצעה לווייס.
תחת פיקודו של פדן, הייתה היחידה הראשונה שפרצה למוקטעה שנחשבה למעוזה המבוצר של אש"ף.
כך תיאר במילותיו פדן את רגעי הפריצה:
פרצנו ראשונים דרך הפאה בחומה של תאופיק טיראווי, בדרך לשם היה לנו מגע עם ארבעה חיילים של משמר הנשיאות. הם נפלו ואז כבשנו את האגף של טיראווי. תאופיק לא היה שם. אנחנו עולים לקומה הראשונה. הקומה השנייה נושקת לחדר הדיונים של ערפאת. אנחנו עוצרים. ההגדרה הייתה שלא נכנסים. בינינו לבין הלשכה הייתה דלת. היינו יכולים לפתוח ולהיכנס.
בכיבוש השני של המוקטעה קיבלנו פקודה לכבוש את המבנה שגשר מחבר בינו ללשכת ערפאת.
הדי־9 לא הפיל את כל הגשר אלא הותיר סטריפ צר שחיבר בין שני המבנים.
אני חושב שאיזה 200 חיילים שלהם רצו על הקטע הצר של הגשר שנשאר. כמו לוליינים על חבל. אנחנו עומדים עם שני טנקים מולם וכל היחידה עם כלי נשק כשהם מול הכוונות, כמו מטווח ברווזים.
על אף האסונות שפקדו אותה, ובהם מותו של סמל רועי דרור ביולי 2002 ממכת חום, בעת אימון לאחר עבירות קשות על כללי הבטיחות, המשיכה היחידה לבצע את תפקידה באופן אינטנסיבי ביותר הן בהמשך פעולתה במבצע חומת מגן והן בתקופת מבצע דרך נחושה. היחידה השתקמה מהר מאוד ובשנים שלאחר מכן זכתה בצל"שים ואותות הצטיינות על פעילותה האינטנסיבית ללחימה בטרור הפלסטיני ביהודה ושומרון.
בינואר 2006 החליט הרמטכ"ל, דן חלוץ, להדיח מתפקידם מפקד צוות וסמל ביחידה, לאחר שסירבו לצאת למשימה בעיר ג'נין ב-21 בנובמבר 2005. בנוסף מפקד היחידה אבי גיל קיבל הערה פיקודית.
בשנת 2009, נטלו לוחמי היחידה לראשונה חלק בפעילות מבצעית מחוץ לשטחי איו"ש, והשתתפו במבצע עופרת יצוקה ברצועת עזה, בפיקודו של מפקד היחידה עופר וינטר.
בשנת 2014 לוחמי היחידה, בפיקודו של מפקד היחידה קובי הלר, נטלו חלק במבצע שובו אחים ברצועת עזה ובמבצע צוק איתן. במהלך המבצע, בין היתר, חילצו לוחמי היחידה תחת אש, את מפעיל ה־D9 משה דוינו שנהרג מירי טיל נ"ט ומנעו את חטיפתו בידי המחבלים.
היסטוריה > לאחר צוק איתן

בינואר 2016 גזר בית הדין הצבאי עונש מאסר של 4 חודשים לחייל ביחידה, לאחר שתועד יורה באקדחו בגמל, והורה על הורדתו לדרגת טוראי.
ב-20 במרץ 2018 נהרג סמ"ר שחר סטרוג מכדור שנפלט מאקדחו של לוחם אחר ביחידה. הלוחם הורשע בהריגה לאחר שהודה כי הרג את סטרוג במהלך משחק בנשק.
ב-24 במאי 2018, במהלך פעילות מעצרים במחנה הפליטים אל-אמערי סמוך לרמאללה הושלך לוח שיש מגובה על החייל סמל רונן לוברסקי ופצע אותו אנושות. לאחר יומיים נפטר לוברסקי מפצעיו. עד מלחמת חרבות ברזל הוא היה ההרוג היחיד של היחידה שנהרג בפעילות מבצעית שלא עקב תאונה.
היסטוריה > לאחר שומר החומות

ב-26 בספטמבר 2021, קצין ולוחם ביחידה נפצעו קשה במהלך מבצע מעצרים בכפר בורקין. על פי תחקיר האירוע הם נפגעו מאירי דו-צדדי.
ב-2022 פעלה היחידה ב-מבצע שובר גלים ביצעה מאות פעילויות וחיסלה עשרות מחבלים חמושים בעיקר באזור ג'נין.
ביולי 2023 פעלה היחידה במבצע בית וגן, שם פשטה על יעדי טרור, עצרה 55 מחבלים והשמידה זירת מטענים שהוכנו נגד הכוחות. במהלך המבצע לוחם מהיחידה נפצע באורח קל ופונה לטיפול בבית חולים, ולאחר הטיפול התעקש לחזור וחזר לשדה הקרב.
היסטוריה > מלחמת חרבות ברזל > הדיפת מתקפת הפתע

במהלך מתקפת הפתע כוחות יחידת דובדבן הוקפצו יחד עם שאר יחידות חטיבת הקומנדו אל עבר יישובי העוטף והשתתפו בקרבות בלימת מחבלי חמאס והחזרת השליטה על היישובים. היחידה לחמה בכפר עזה ובבארי ובאנדרטת חץ שחור. במהלך הקרבות נהרגו 6 מלוחמי היחידה. לוחם נוסף נפטר מפצעיותיו בקרב לאחר 14 חודשים.
היסטוריה > מלחמת חרבות ברזל > התמרון הקרקעי ברצועת עזה

כחלק מצוות הקרב החטיבתי של חטיבת הקומנדו לקחה חלק היחידה ופעלה בלב ח'אן יונס וניהלה בה קרבות עזים מול מחבלי חמאס. מתחילת ההתקפה לוחמי היחידה פרצו את קווי ההגנה של חטיבת חאן יונס, המהווה מרכז כובד שלטוני וצבאי של חמאס והחלו לתמרן בלב המרחב. במסגרת הלחימה הלוחמים ניהלו קרבות פנים מול פנים עם מחבלים וחיסלו חוליות טרור רבות. במקביל, תקפו לוחמי דובדבן מטרות באמצעות טילים מדויקים, ובהכוונת סיוע אווירי, תשתיות טרור וחוליות מחבלים. במהלך הקרבות בח'אן יונס איבדה היחידה 3 מלוחמיה.
היסטוריה > מלחמת חרבות ברזל > זירת יהודה ושומרון

במרץ 2024 לאחר פיגוע ירי של מחבל בצומת הפרסה בסמוך ליישוב דולב, הוקפצו לוחמי היחידה למצוד אחר המחבל אשר במהלכו איבדה היחידה לוחם בחלופי אש.
צל"שים והצטיינויות

צל"ש הרמטכ"ל - מאת רא"ל שאול מופז הוענק ליחידת דובדבן בשנת 2001 על פעילותה באירועי "מאורעות אוקטובר" שמהם החלה האינתיפאדה השנייה שנמשכה עד 2005: ”על ביצוע מספר רב של פעילויות באומץ לב וברמה מבצעית גבוהה, תוך נטילת יוזמה וגילוי יצירתיות”.
פרס ראש הממשלה לפעילות מיוחדת - מאת ראש ממשלת ישראל אריאל שרון הוענק ליחידת דובדבן בשנת 2001, תחת פיקודו של סא״ל אייל וייס, הייתה זו למעשה הפעם הראשונה בה יחידה צבאית זכתה בפרס זה.
צל"ש הרמטכ"ל - מאת רא"ל משה יעלון הוענק ליחידת דובדבן בשנת 2005 על פעילותה המבצעית בשנת 2004.
צל"ש מפקד אוגדה - מאת תא"ל נעם תיבון מפקד אוגדת איו"ש, קיבל צוות מיחידת דובדבן בשנת 2007 על פעילות נסיונית ומורכבת במיוחד.
פרס הרמטכ"ל ליחידות מצטיינות - מאת רא"ל גבי אשכנזי הוענק ליחידת דובדבן בשנת 2008 על פעילות מבצעית.
צל"ש אלוף - מאת אלוף גדי שמני מפקד פיקוד המרכז הוענק לצוות מיחידת דובדבן בשנת 2009 על פעילות מבצעית מיוחדת.
צל"ש הרמטכ"ל - מאת רא"ל גדי איזנקוט הוענק ליחידת דובדבן בשנת 2016 על פעילותה במהלך גל הטרור הפלסטיני (2015–2016) תחת פיקודו של סא''ל קובי הלר אשר תחת פיקודו היחידה ביצעה מאות מבצעים ומאות מעצרים.
פרס הרמטכ"ל ליחידות מצטיינות מאת רא"ל גדי איזנקוט הוענק ליחידת דובדבן בשנת 2017.
פרס ראש הממשלה לפעילות מיוחדת - מאת ראש ממשלת ישראל יאיר לפיד הוענק ליחידת דובדבן בשנת 2021, תחת פיקודו של סא"ל עמרי רוזנקרנץ, התקבל ביחד עם הימ"מ על הישגים מודעיניים מבצעיים.
צל"ש אלוף - מאת אלוף פיקוד המרכז, הוענק ליחידה בנובמבר 2022 על לחימתה במבצע שובר גלים.
גיוס ליחידה והכשרת הלוחם

מועמדים בעלי נתונים מתאימים שאותרו בגיבוש צנחנים כמתאימים ביותר יוגדרו כ"מאותרי דובדבן", יתגייסו לצנחנים ולאחר כשבוע יצאו לגיבושי היחט"יות לצנחנים שאורכו 3 ימים פיזיים ובסוף היום השלישי ראיון על ידי לוחמי היחידה. בסיומו, המתאימים ביותר יתחילו את המסלול שמשכו כ־16 חודשים[דרוש מקור].
עוד דרך להגיע לדובדבן, היא מעבר יום סיירות לגיבוש סיירת מטכ"ל או לגיבוש שייטת 13.
יש להביע רצון להגיע ליחידת דובדבן בשאלון שמחולק בתחילת הגיבוש ולאחר מכן צליחת אחד מהגיבושים הנ"ל בציון "קבלה לחטיבת הקומנדו".
מסלול הכשרת הלוחמים בדובדבן כולל הכשרה בסיסית (טירונות) בקליעה, שדאות, כושר גופני וביצוע תרגילים ברמת הפרט, הצוות והחוליה, קורס הכשרה של רובאי 08, קורס לוחמה בטרור, קרב מגע, ניווטים בשטח פתוח ובנוי, קורס לוחמה זעירה, הכשרה ייעודית בנושאי לחימה בטרור ונושאים רבים נוספים.
היחידה מפעילה גם צלפים שתפקידם לחפות על הלוחמים בשטח, לתצפת על זירת הפעולה ולספק מודיעין טקטי ובמידת הצורך לחסל מחבלים המאיימים על ביטחון הלוחמים בשטח. בנוסף, היחידה מפעילה צוות פריצה שעובר הכשרה בפלגת "מדרון מושלג" של יהל"ם.
מאז הקמת דובדבן נעשתה הפעילות המסוערבת רק לחלק מארסנל היכולות של היחידה כיחידה מיוחדת.
אמצעי לחימה

לוחמי היחידה חמושים בנשק קל ואמצעים טכנולוגיים מיוחדים, חלקם מסווגים. הנשק האישי של כל לוחם כולל אקדח ורובה סער. האקדחים הם מדגמי זיג־זאואר SIG P228 וגלוק 17/19/26. רובי השירות הם רובי סער מקוצרים מדגמי M4A1 פלאטופ ומיקרו־תבור. היחידה מפעילה גם צלפים החמושים ברובי צלפים שכוללים את הרמינגטון M24 והמאוזר 86SR הבריחיים וה־SR-25 Mk 11 והבארט REC10 החצי־אוטומטיים, שלושת האחרונים מותאמים ללוחמה בטרור. צלפי היחידה מתאמנים גם על רובי רמינגטון M24 וברק (HTR 2000). להתמודדות עם מהומות אלימות והפרות סדר, משתמשים צלפי וקלעי היחידה ברובי רוגר 10/22 ורוגר SR-22 מושתקים. בנוסף חמושה היחידה במקלעי מאג ונגב[דרוש מקור]. הנשקים של הלוחמים מדוגמים במגוון אמצעים אופטיים.
יחידת המילואים של דובדבן

כבר משנות ה-90, שירתו לוחמים במילואים במסגרת פלגת גיבושים אשר מיינה מועמדים לשירות ביחידה. במהלך חודש ינואר בשנת 2014 נפתח לראשונה גדוד המילואים של היחידה המובחרת. הגדוד החדש מכיל מאות לוחמים בוגרי היחידה הסדירה. יוזמי הרעיון לפתיחת גדוד המילואים החדש הם מפקד פיקוד המרכז לשעבר, האלוף ניצן אלון, מפקד אוגדת איו"ש לשעבר, תא"ל חגי מרדכי ומפקד היחידה הסדירה בעבר אל"ם שמעון אדרי. עד הקמת הגדוד הופנו יוצאי היחידה המובחרת לשירות מילואים ביחידות חי"ר סדירות, בעיקר תחת חטיבת הצנחנים. בספטמבר 2020 קיבלה היחידה את עיטור ההצטיינות ליחידות המילואים מנשיא המדינה.
צוות 100

צוות 100 הוא צוות חוד החנית של יחידת דובדבן המתמחה ביכולות והכשרות פריצה מסווגות. לוחמי הצוות לוקחים חלק בכל מבצע בו משתתפת היחידה. בשגרה פועלים לוחמי צוות 100 במעצרים והיתקלויות נגד מחבלים ביהודה ושומרון. בחירום, פועלים בגזרות נוספות ביניהם רצועת עזה.
ב-7 באוקטובר 2023 עם פרוץ מתקפת הפתע ניהלו הלוחמים קרבות פנים אל פנים מול מחבלים, פינו פצועים וטיהרו את בתי הקיבוצים. לאחר מתקפת הפתע חזר הצוות לפעול במספר מבצעים במחנות הפליטים ביהודה ושומרון.
עם כניסתה של יחידת דובדבן ללחימה בח'אן יונס לראשונה, ניהלו לוחמי צוות 100 קרבות פנים אל פנים מול מחבלים בגזרת רצועת עזה. באחת הפעמים בעת פריצה למתקן של חמאס, הצוות התפצל ל-2 חוליות, לאחר שהלוחמים פרצו את הדלת נשמע קול פיצוץ עז שכתוצאה ממנו נהרגו לוחמי אחת החוליות רס"ל ליאב אלוש, רס"ם (מיל') עמרי מיכאלי ורס"ר (מיל') איתן נאה.
סמל היחידה

בסמל היחידה מופיעה חרב פיפיות המסמלת את תחבולתו של אהוד בן גרא בהתנקשותו בעגלון מלך מואב.
על פי המסופר בספר שופטים, אהוד נקט פעולה נועזת כדי להציל את ישראל. הוא החליט להתנקש במלך מואב בארמונו, ולהתחיל במלחמה מיד אחר כך, כאשר במחנה האויב ישנו בלבול ומורך לב, עקב הפגיעה במנהיגם[דרוש מקור].
עמותת דובדבן

עמותת דובדבן הוקמה בשנת 1992 על ידי מר אורי הירשמן, אביו של סרן דורון הירשמן.
מטרתה העקרית היא להוות כתובת משותפת לחיילי היחידה, בוגריה והמשפחות השכולות.
העמותה פועלת במספר מישורים שונים. מישור אחד, הוא תמיכה במשוחררים החדשים, על ידי חלוקת מלגות והצמדת מנטורים שיסייעו להם בהתחלות החדשות.
מישור נוסף, הוא תמיכה בקהילה. חלק מחזון היחידה הוא ניצול כוח האדם האיכותי של חיילי היחידה, ושילובו בפעילויות המעודדות מעורבות ואחריות חברתית למען החברה הישראלית. על כן, חברי העמותה המקבלים מלגה נדרשים להתנדב בעמותות שונות.
כמו כן, העמותה דואגת לתמוך, לטפח ולשמר את הקשרים עם היחידה, עם המשפחות השכולות ובוגרי היחידה.
על מנת ליישם את חזון העמותה, פועלת העמותה במספר פרויקטים שנקבעו על ידי הוועד המנהל ומנוהלים על ידי מנכ"ל העמותה.
דובדבן נחשבת ליחידה מאוד משפחתית ומאוחדת, תוך כדי השירות ואחריה.
מפעליה של העמותה:
חלוקה של כ־100 מלגות לימודים בשנה לבוגרי היחידה.
מנפקת לבוגרי היחידה כרטיס אשראי מאסטרקארד 'דובדבן' אשר מקנה הנחות לכל בתי העסק והחברות של בוגרי היחידה.
מקפידה על כך שבוגרי היחידה ישתמשו רק בשירותים של בוגרי היחידה.
תומכת ביחידה הסדירה.
תומכת במשפחות השכולות ובהנצחת הנופלים.
יוזמת ימי גיבוש, מרוצים ואירועים פנים יחידתיים.
מקיימת שת"פ עם שייטת 13, וכן בהתנדבות של צוותים אורגניים לתגבור מג"ב.
מחלקת ליווי מנטלי הפועלת בעמותה, הוקמה בשנת 2020 על ידי מר מאור צברי, מפקד הצוות של רונן לוברסקי שנהרג בפעילות מבצעית ברמאללה. מטרתה העיקרית היא עיבוד חוויות הלחימה של בוגרי היחידה.
מפקדי היחידה

| שם | תקופת כהונה | הערות |
| --- | --- | --- |
| אורי בר-לב | 1987 - 1989 | מקים היחידה ומפקדה הראשון. לימים ניצב במשטרת ישראל |
| אבי סיוון | 1989 - 1991 | נהרג בהתרסקות מסוק בקמרון בשנת 2010 |
| עמוס גולן | 1991 - 1992 | הודח בעקבות תקרית ירי דו-צדדי בשנת 1992 |
| רם רוטברג | 1992 - 1994 | לימים מפקד חיל הים |
| נבו ארז | 1994 - 1996 | לימים מפקד שייטת 13 |
| גולן בר לוי | 1996 - 1997 | לימים מפקד מערך מגן |
| רוני נומה | 1997 - 1999 | לימים מפקד פיקוד המרכז |
| מיקי אדלשטיין | 1999 - 2001 | לימים נספח צה"ל בארצות הברית |
| אייל וייס | 2001 - 2002 | נהרג בעת מילוי תפקידו |
| נדב פדן | 2002 - 2003 | לימים מפקד פיקוד המרכז |
| רון וייזל | 2003 - 2005 | לימים מפקד חטיבת מנשה |
| אבי גיל | 2005 - 2007 | לימים המזכיר הצבאי של ראש הממשלה |
| עופר וינטר | 2007 - 2009 | לימים מפקד עוצבת האש |
| שמעון אדרי | 2009 - 2012 | מפקד היחידה הראשון שהחל את שירותו ביחידה |
| יריב בן עזרא | 2012 - 2014 | לימים מפקד מפקדת כוחות אוויר מיוחדים |
| קובי הלר | 2014 - 2016 | לימים מפקד עוצבת המפץ |
| עמי ביטון | 2016 - 2018 | מעוטר צל"ש מפקד חטיבה, לימים מפקד חטיבת הצנחנים |
| עומר כהן | 2018 - 2020 | לימים מפקד חטיבת עוז |
| עמרי רוזנקרנץ | 2020 - 2022 | לימים מפקד חטיבת כרמלי |
| דביר דיאמונד | אוגוסט 2022 -ספטמבר 2024 | מפקד היחידה במלחמת חרבות ברזל, לימים מפקד חטיבת כרמלי |
| א׳ | ספטמבר 2024-מכהן |  |
גלריה

לוחמי דובדבן בתרגיל חטיבתי
לוחמי דובדבן בתרגיל
לוחמי דובדבן בתרגיל לחימה בשטח בנוי
לוחם דובדבן בתרגיל יחידתי
לוחמי דובדבן באימון משותף עם הכוחות המיוחדים של צ'כיה
לוחמי דובדבן באימון
לוחמי דובדבן במסע ההכשרה
לוחם דובדבן בתרגיל בצאלים
לוחם דובדבן מאבטח כוח הנדסה בעת מיפוי בית מחבל לפני הריסה
אימון לוחמה בשטח בנוי
לוחם דובדבן באימון חטיבתי
לוחם יחידת דובדבן
לוחמי דובדבן מפעילים רחפן במלחמת חרבות ברזל
לוחם דובדבן בח'אן יונס במלחמת חרבות ברזל
לוחמי דובדבן  בזירת פיגוע במעלה אדומים
ראו גם

ימ"ס – היחידה המקבילה של משמר הגבול
יחידות מובחרות בצה"ל
פרשת מותו של רב"ט אהוד שניאור
לקריאה נוספת

אשר קרביץ, סמל ראשון מוסטפא רבינוביץ', הוצאת ידיעות ספרים, 2008.
משה גבעתי, הישרדות בספטמבר – לקחים מבצעיים ממלחמות ישראל, חולון: הוצאת 'רעות', תשע"ג־2013, עמ' 424–425.
משה גבעתי, אביר 21 – סיפורו של אלי אברם מפקד יחידת המסתערבים, ירושלים: הוצאת 'רעות', תשס"ג־2003.
בועז אפרת ועילי זוזובסקי, הוקם גדוד מילואים ראשון ליחידה המובחרת "דובדבן", במחנה, 5 בפברואר 2015
עינב ועידו, כי בתחבולות – הצצה נדירה ליחידת דובדבן, בהוצאת ידיעות ספרים, 2014.
חנה שזיפי

חנה שזיפי (נולדה ב-4 באפריל 1944) היא אתלטית ישראלית בעבר. היא אלופה ושיאנית ישראל, אלופה ושיאנית אסיה, זכתה ב-4 מדליות במשחקי אסיה (בנגקוק 1966) מהן 3 זהב. זכתה 13 פעמים באליפות ישראל במרוצי שדה, שיא זכיות. לאחר פרישתה הייתה חברת נבחרת ישראל לנשים בברידג'.
ביוגרפיה

שזיפי נולדה בעיראק למשפחת צדיק, ועלתה לישראל עם משפחתה בגיל 6. היא גדלה בפתח תקווה ובשנת 1965 נישאה לאילן שזיפי, אצן אף הוא, ששימש במשך שנים כמאמנה האישי, על חשבון קריירת האצנות שלו.
שזיפי החלה את קריירת האתלטיקה שלה בהפועל פתח תקווה, ולימים הפכה לאחת האתלטיות הבכירות והמשפיעות במפת הספורט הישראלי.
שזיפי ייצגה את ישראל באולימפיאדת מקסיקו סיטי (1968). היא זכתה בשלוש מדליות זהב ובמדליית ארד במשחקי אסיה. במשחקים שנערכו בבנגקוק ב-1966 היא זכתה במדליית זהב בריצת 800 מטר ובמשחקים שנערכו בבנגקוק ב-1970 היא זכתה בשתי מדליות זהב בריצת 800 מטר בשיא אסיה חדש של 2:06.5 דקות ובריצת 1500 מטר בשיא אסיה חדש נוסף של 4:25.1 דקות. בנוסף, היא זכתה במדליית ארד במשחקים שנערכו בטהראן ב-1974 בריצת 1500 מטר.
בשנת 1971 קבעה שזיפי בריצת 1500 מטר שיא ישראלי חדש של 4:22.6 דקות (בריצה מעורבת עם גברים).
שזיפי זכתה בשתי מדליות ארד באליפות אסיה לשנת 1975 (אנ'), שנערכה בסיאול, קוריאה הדרומית בריצת 1500 מטר ובריצת 3000 מטר. כמו כן, זכתה ברציפות 15 פעמים במרוץ הקפת התבור בין השנים (1976-1961).
היא פרשה לפני הולדת בנה השלישי, בשנת 1979, בעודה בשיא הקריירה, בהכריזה כי מעוניינת לפרוש בשיא.
כיום משמשת חנה כחברת הנהלת הוועד האולימפי בישראל וחברת הנהלת "אילת" - ההתאחדות הישראלית לספורט תחרותי לא אולימפי וזאת כנציגת ציבור.
מציגה 2 מדליות זהב בהן זכתה באליפות אסיה בבנגקוק 1970, פורסם בעיתון "דבר" 22 בדצמבר 1970
בקו הסיום של הריצה ההיסטורית של 1500 המטר באליפות אסיה בבנגקוק 1970. בריצה זו זכתה במדליית זהב נוספת.
הכוכב של חנה שזיפי בשדרת כוכבי הספורט של פתח תקווה.
תארים והשגים

בסך הכול זכתה שזיפי ב-28 תארים לאומיים אישיים, במדי הפועל פתח תקווה, הפועל חיפה והפועל באר שבע וקבעה 21 שיאים לאומיים.
בשנת 1970 נבחרה שזיפי כספורטאית השנה של הוועד האולימפי בישראל.
באירוע הצדעה לנשים בספורט, שהתקיים במסגרת הפסטיבל הבינלאומי "פמינה 2001" זכתה שזיפי לכבוד.
בשנת 2024 קיבלה אות הוקרה במסגרת מרוץ התבור.
בשנת 2025 הונצחה בשדרת כוכבי הספורט של פתח תקווה.
ברידג'

לאחר פרישתה מקריירת האתלטיקה, החלה לשחק ברידג', וזכתה אף בתחום זה בפרסים רבים וזכתה ליצג את ישראל בתחרויות בינלאומיות רבות.
כיהנה כמנהלת המשרד של ההתאגדות הישראלית לברידג' וכיום פרשה לפנסיה, הייתה חברת נבחרת ישראל לנשים בברידג' וחברת הוועד האולימפי בישראל.
ראו גם

ישראל במשחקי אסיה
הערות שוליים

↑  חיפה מצדיעה לנשים בספורט, באתר עיריית חיפה
↑  מחוות מרגשות לפצועים: הסתיים חצי מרתון התבור, באתר וואלה, 5 במאי 2024
|  משלחת ישראל לאולימפיאדת מקסיקו סיטי (1968)  |
| --- | --- | --- |
|  אתלטיקה | שאול לדני • חנה שזיפי |  |
|  כדורגל | נבחרת ישראל בכדורגל (יצחק אנגלנדר, ג'ורג' בורבה, מנחם בלו, שרגא בר, ציון דגמי, יצחק דרוקר, רחמים טלבי, ראובן יאנג, חיים לוין, שמואל מליקה, שייע פייגנבוים, נחמן קסטרו, דוד קרקו, צבי רוזן, שמואל רוזנטל, ישעיהו שווגר, יצחק שום, גיורא שפיגל, מרדכי שפיגלר) |  |
|  קליעה | הנרי הרשקוביץ • מיכאל מרטון • נחמיה סירקיס • זליג שטרוך |  |
|  שחייה | איבונה טוביס • אברהם מלמד • שלומית ניר • יואל קנדה • אמנון קראוס • גרשון שפע |  |
אוחה

| --- | --- |

 
 מאכלים
 סוג:  מרק
 מוצא:  רוסיה 
 מרכיבים עיקריים:  דג מאכל 
 
אוחה (ברוסית: уха) הוא מרק רוסי העשוי מדגים כשפמנון אירופי, זאב נהרות צפוני ואחרים. האוחה מכיל בדרך כלל גם פטרוזיליה, כרישה, תפוח אדמה, טרגון ושמיר. נהוג לתבל אותו בפלפל שחור, זעפרן, אגוז מוסקט וזרעי שומר. יש המוסיפים לאוחה גם טינקה ופרקה.
הערות שוליים

↑  Fisherman's Soup - Ukha (Уха), Olga's Flavor Factory, ‏8 ביולי 2020'"`UNIQ--nowiki-00000001-QINU`"'(באנגלית)'"`UNIQ--templatestyles-00000002-QINU`"'
↑  ילנה ויינברג,'"`UNIQ--nowiki-00000004-QINU`"'מרק דגים רוסי - אוחה, באתר Xnet‏, 30 במאי 2005
↑  Author Maria Ushakova,'"`UNIQ--nowiki-00000006-QINU`"'Ukha (Russian Fish Soup), Curious Cuisiniere, ‏18 בפברואר 2019'"`UNIQ--nowiki-00000006-QINU`"'(באנגלית)'"`UNIQ--templatestyles-00000007-QINU`"'
ערך זה הוא קצרמרבנושא מזון. אתם מוזמנים לתרום לוויקיפדיה ו.
אודי גוטשלק

| --- | --- |

 לידה:  22 ביוני 1975 (בן 49)
 מדינה:  ישראל 
 תקופת הפעילות:  מ-1990
 עיסוק:  מחזאי, קומיקאי, תסריטאי, מנהל אמנותי ובמאי
 מספר צאצאים:  3 
 פרופיל ב-IMDb
 
אודי גוטשלק (נולד ב-22 ביוני 1975) הוא שחקן, קומיקאי, תסריטאי, מחזאי, במאי וכוכב ילדים ישראלי. מוכר כחצי מצמד הקומיקאים "אודי ואביעד". במשך 25 שנות יצירה הופיע, כתב וביים הפקות במה וסדרות טלוויזיה קומיות רבות למבוגרים ולכל המשפחה, בין היתר גם ניהל אומנותית את המופע הבינלאומי המצליח הווקה פיפל והיה יועץ תוכן של חברת ההפקות נגה תקשורת. גוטשלק הוא יוצר המחזמר המצליח "החבדניקים" שעלה באוגוסט 2022 בתיאטרון הקאמרי. עליו זכה בפרס מחזאי השנה ע"ש תמר רודיך לשנת 2023.
ביוגרפיה

בצעירותו למד גוטשלק משחק, פיתוח קול ותנועה בבית ספר לאומניות "הבוסתן" בנתניה. בשנת 1990, גוטשלק הופיע לראשונה בטלוויזיה כנער בתוכנית "קריאת כיוון" בחינוכית. הוא השתתף בתוכנית "הרצועה" בערוץ ביפ וגם הנחה את תוכניות הטלוויזיה "לכו חפשו" ו"לורי וגוטשלק" בערוץ לוגי. כנער במסגרת "הבוסתן" הופיע על במות ובתוכניות ילדים ונוער. עם שחרורו מהצבא למד לתואר ראשון בסיעוד ורפואה דחופה (פרמדיק) באוניברסיטה העברית בירושלים. ב-1998 כשסיים את לימודי התואר עבר לתל אביב והחל להופיע יחד עם אביעד בנטוב במופע בידור למבוגרים שהשניים יצרו.
בין השנים 2000–2007, השניים השתתפו אודי ואביעד בתוכניות בידור רבות – "שידורי המהפכה", "המופע המרכזי" בערוץ 2, "פיני הגדול" בערוץ ביפ, יצפאן, "הראשון בבידור" עם דודו טופז. בשנים אלו הופיע הצמד גם במות ה"קאמל קומדי קלאב", צוותא ובית ציוני אמריקה בתל אביב.
במקביל המשיכו השניים להופיע בהצלחה גדולה גם בערוצי הילדים – בתור דמויותיהם הידועות "גור ואוח" בערוץ ג'טיקס, "הקלמרים" – בהוט, "בית ספר לשטויות" ו- "סבבה בנט" – בערוץ הילדים, "גן חיות" בניקלודיאון, "המחלקה לחפצים מיוחדים" ו -"למה זה טוב" בחינוכית. הם השתתפו בחמישה פסטיגלים, במחזות זמר "נסיך מצריים" ו"מגילת אסתר", ובעוד הפקות במה רבות לכל המשפחה. גוטשלק אף מככב כיום בסדרה המצליחה "כראמל" בתפקיד הטבח צ'אנג.
בשנת 2019 השתתף גוטשלק בפסטיבל תיאטרון קצר בצוותא בהצגה "המשתמט" למבוגרים שכתב רועי חן וביים ארז דריגס. ההצגה זכתה לשבחים והפכה מהצגה קצרה להצגה באורך מלא שרצה בבית לסין. בהמשך, יצר יחד עם טל לוי טל, ורד פלדמן ואביעד בנטוב את מופע הבידור למבוגרים "ציקי" והחל להופיע איתו בצוותא.
באוגוסט 2022 עלה בתיאטרון הקאמרי המחזמר המצליח "החבדניקים" אותו כתב וביים גוטשלק ואף זכה בפרס מחזאי השנה ע"ש תמר רודיך לשנת 2023 . מאז הספיק להעלות עוד שני מחזות זמר גדולים בתיאטרון הארצי – "סוף העולם שמאלה" ו- "פרח השכונות".
חיים אישיים

גוטשלק נשוי ואב לשלושה. מתגורר בהוד השרון.
טלוויזיה וקולנוע

2000 – 2007 – "גור ואוח" / 3 עונות וספיישלים / פוקס קידס, ג'טיקס.
2007 – 2008 – "בית הספר לשטויות" / 2 עונות / ערוץ הילדים
2008 – בימוי סדרה מוקומנטארית "תום אבני 24/7" / ערוץ הילדים
2008 – בימוי סדרת מדע "למה מה?" / ערוץ 8
2008 – "לה לה לנד" / ערוץ הילדים
2010 – עולמו של יובל
2010 – 2011 – "סבבה בנט" / 4 עונות / ערוץ הילדים
2013 – 2019 – "הקלמרים" / 8 עונות / HOT
2014 – 2017 – "גן חיות – גנחה" / 4 עונות / ניקלודיאון
2014 – פיתוח, כתיבה ובימוי לסדרה "ענבלי" / עונה 1 / שמיים הפקות ערוץ ניקלודיאון
2016 – משחק בסרט קולנוע "האוצר מעבר לנהר" / סרטי יונייטד קינג, הילה הפקות בבימוייו של קובי מחט.
2016 – השתתפות בספיישל שירי אהוד מנור עם רינת גבאי / חסידה הפקות
2016 – בימוי סדרה – "טל והתלתלים" / ערוץ ניקלודיאון
2017 – כתיבה והשתתפות בסרט קולנוע "פלישת הזומבים" / ערוץ ניקלודיאון
2017 – עריכת תסריט – "שוסטר ושוסטר" / "כאן" חינוכית / יולי אוגוסט הפקות
2018 – 2019 – "המחלקה לחפצים מיוחדים" / עונה 1 / "כאן" חינוכית / יולי אוגוסט הפקות
2019 – "יציאת מצרים" הסרט / חסידה הפקות
2022 – "למה זה טוב?" / עונה 1 / "כאן" חינוכית שנהר הפקות.
2022 – "כראמל" / עונה 1 + 2 / כאן חינוכית / יולי אוגוסט הפקות
2023 – "כראמל" / עונה 3 / כאן חינוכית / יולי אוגוסט הפקות
2024 – "כראמל" / עונה 4 / כאן חינוכית / יולי אוגוסט הפקות
תיאטרון והופעות

2005 – "מבקר המדינה" / הבימה
2008 – פסטיגל "תפוס ת'כריש" / סולן הפקות
2009 – פסטיגל "קונג פו" / סולן הפקות
2010 – 101 כלבים דלמטיים / מ"מ הפקות
2011 – "שכחו אותי בבית" / מ"מ הפקות
2012 – פסטיגל "SPY" / סולן הפקות
2013 – "פנטזיה" / חסידה הפקות
2014 – "המלון נופל מצחוק" / רשת ישרוטל
2014 – "משחקי הפסטיגל" / סולן הפקות
2015 – "מותק של פסטיבל" / סולן הפקות
2016 – "מגילת אסתר" עם רינת גבאי / חסידה הפקות
2017 – הופעות "HOT בקיץ" / HOT VOD / מותק של הפקות
2017 – נסיך מצריים / חסידה הפקות
2017 – "כוכבים מהספרים" / משגב עורי הפקות
2018 – "הקרקס מת מצחוק" / תיאטרון מופע
2019 – "בילבי" / מאור מיימון הפקות
2020 – "פסטיגל MY" / סולן הפקות
2022 – "שיפוצים" / תיאטרון בית לסין ע"ש איבצ'ר
2023 – "המשתמט" / תיאטרון בית לסין ע"ש איבצ'ר
2023 – "ציקי" / צוותא
2024 – "מתנות קטנות" – החנות המכושפת / תיאטרון הילדים הישראלי